ለቦሌ ኤርፖርት ማስፋፊያ ተጨማሪ 120 ሚሊዮን ዶላር ብድር አስፈልጓል
የአዲስ አበባ ቦሌ ዓለም አቀፍ ኤርፖርት የማስፋፊያ ፕሮጀክትን በ225 ሚሊዮን ዶላር  በማካሄድ ላይ የሚገኘው የኢትዮጵያ ኤርፖርቶች ድርጅት፣ በግንባታው ላይ ተጨማሪ ሥራዎች በመካተታቸው የፕሮጀክቱ ወጪ ወደ 345 ሚሊዮን ዶላር ማሻቀቡን አስታወቀ፡፡የአዲስ አበባ ቦሌ ዓለም አቀፍ ኤርፖርት የመንገደኞች ተርሚናል ማስፋፊያ ሥራ ኅዳር 18 ቀን 2008 ዓ.ም. ከተለያዩ ሚዲያ ተቋማት በተውጣጡ ጋዜጠኞች በተጐበኘበት ወቅት፣ የግንባታው ፕሮጀክት ማስተባበሪያ ጽሕፈት ቤት ኃላፊ አቶ ኃይሉ ገብረ ማሪያም የማስፋፊያ ፕሮጀክቱ ግንባታ ከተጀመረ ዘጠኝ ወራት እንደተቆጠረና በዚህ ጊዜ ውስጥ የፕሮጀክቱ 22 በመቶ ሥራ መከናወኑን ተናግረዋል፡፡ የሳይት ጠረጋ፣ የውኃ ቧንቧ፣ የኤሌክትሪክ መስመርና የፍሳሽ ማስወገጃ መስመሮች መለወጥ ሥራ በመጀመሪያ ተከናውኗል ብለዋል፡፡የኤርፖርቱ የዕለት ተዕለት ሥራ ሳይስተጓጐል በጥንቃቄ የሚከናወን በመሆኑ ሥራው ፈታኝ እንደሆነ አቶ ኃይሉ አስረድተዋል፡፡ እስካሁን ያለው የግንባታ የሥራ ሒደቱ አጥጋቢ እንደሆነ የገለጹት አቶ ኃይሉ፣ የመሠረት ግንባታ ሥራ መከናወኑን፣ በምድር ቤቱ 9,720 ካሬ ሜትር ቦታ የኮንክሪት ሙሌት መደረጉንና የሕንፃው ኮለኖች በመቆም ላይ መሆናቸውን ተናግረዋል፡፡ፕሮጀክቱ መጀመሪያ ሲታቀድ በታሰበው ግንባታ ላይ ተጨማሪ ሥራዎች በመታከላቸው፣ የፕሮጀክቱ ግንባታ ወጪ በ120 ሚሊዮን ዶላር መጨመሩንም አቶ ኃይሉ ተናግረዋል፡፡ ፕሮጀክቱ ሲታቀድ አዲስ የሚገነባው የመንገደኞች ተርሚናል ባለሁለት ፎቅ ሆኖ ጠቅላላ የወለል ስፋቱ 61,000 ካሬ ሜትር እንዲሆን ነበር፡፡ ይህ በቂ ሆኖ ባለመገኘቱ የወለል ስፋቱ ወደ 90,000 ካሬ ሜትር እንዲያድግ ተደርጓል፡፡ በዚህና በሌሎች ተጨማሪ ሥራዎች ምክንያት የፕሮጀክቱ ወጪ ከ225 ሚሊዮን ዶላር ወደ 345 ሚሊዮን ዶላር አድጓል፡፡ለግንባታው ወጪ የሚውለው 225 ሚሊዮን ዶላር ብድር የሰጠው የቻይና ኤግዚም ባንክ ተጨማሪ ብድር ለመስጠት ፍላጐት ማሳየቱን አቶ ኃይሉ ገልጸዋል፡፡ ‹‹የፕሮጀክቱን ወጪ ልዩነት 120 ሚሊዮን ዶላሩን ከቻይናው ኤግዚም ባንክ ለማግኘት መንግሥት በመደራደር ላይ ነው፡፡ ብድሩ እንደሚገኝ ተስፋ አለን፣›› ብለዋል አቶ ኃይሉ፡፡አዲሱ የመንገደኞች ማስተናገጃ ተርሚናል የሚገነባው አሁን ባለው ተርሚናል ሁለት ግራና ቀኝ ባለው ሥፍራ ነው፡፡ ተርሚናል ሁለት ሲገነባ በዓመት ስድስት ሚሊዮን መንገደኞች እንዲያስተናግድ ለ20 ዓመት በቂ ነው ተብሎ የነበረ ቢሆንም፣ የመንገደኞች ቁጥር በከፍተኛ መጠን በማደጉ በአሥር ዓመቱ ተርሚናሉ ከአቅሙ በላይ ለማስተናገድ ተገዷል፡፡ ተርሚናሉ በአሁኑ ጊዜ በዓመት ከሰባት ሚሊዮን በላይ መንገደኞች በማስተናገድ ላይ ሲሆን፣ በተለይ ምሽት ላይ ከፍተኛ መጨናነቅ ይታይበታል፡፡ በግንባታ ላይ ያለው ማስፋፊያ ፕሮጀክት ሲጠናቀቅ ተርሚናሉ በዓመት 22 ሚሊዮን መንገደኞች የማስተናገድ አቅም ይኖረዋል፡፡የፕሮጀክቱ ኮንትራት አስተዳደር ኃላፊ አቶ አየለ ይርጉ ለሪፖርተር እንደተናገሩት፣ ተጨማሪ ሥራዎች ያስፈለጉበት ምክንያት የመንገደኞች ፍሰት ከታሰበው በላይ እየጨመረ በመምጣቱና ከዚህ በኋላ ካለው የቦታ ጥበት አንፃር ቦሌ ላይ የማስፋፊያ ሥራ ማካሄድ የማይቻል በመሆኑ የማያዳግም ሥራ ለመሥራት ነው፡፡ የመሠረት ግንባታው በአብዛኛው መጠናቀቁን የጠቆሙት አቶ አየለ፣ ከ20 እስከ 39 ሜትር ጥልቀት ያለው ጥልቅ የመሠረት ሙሌት ሥራ መካሄዱን ተናግረዋል፡፡ የማስፋፊያው ሥራ የአዲስ አበባ ቦሌ ዓለም አቀፍ ኤርፖርት አቅምን በአጠቃላይ በሦስት እጥፍ እንደሚያሳድግ አስረድተዋል፡፡በአሁኑ ወቅት የመንገደኞች ፍሰት በዓመት 30 በመቶ በማደግ ላይ መሆኑን የገለጹት አቶ አየለ፣ የኢትዮጵያ አየር መንገድ በከፍተኛ ፍጥነት ማደግ፣ የውጭ አየር መንገዶች ቁጥር መጨመርና የአገሪቱ ኢኮኖሚ ዕድገት ለመንገደኞች ቁጥር ማደግ አስተዋጽኦ ማድረጋቸውን አስረድተዋል፡፡የመንገደኞች ተርሚናሉን ግንባታ የሚያካሂደው ሲሲሲሲ የተሰኘው የቻይና ኩባንያ ሲሆን፣ የፕሮጀክት አማካሪው ኤዲፒአይ የተባለ የፈረንሣይ ኩባንያ ነው፡፡በተያያዘ ዜና የኢትዮጵያ ኤርፖርቶች ድርጅት ከአዲስ አበባ ውጪ ለመገንባት ላቀደው አዲስ ዓለም አቀፍ ኤርፖርት የግንባታ ቦታ፣ ሦስት ቦታዎች ተመርጠው ለውሳኔ ለመንግሥት መቅረቡን አስታውቋል፡፡ የኮሙዩኒኬሽን ጉዳዮች ጽሕፈት ቤት ኃላፊ አቶ ወንድም ተክሉ እንደተናገሩት፣ በአዲስ አበባ ዙሪያ በ100 ኪሎ ሜትር ክልል ውስጥ ለግንባታው ምቹ ናቸው የተባሉ ሦስት ቦታዎች ለመጨረሻ ውሳኔ ለመንግሥት ቀርበዋል፡፡ የፕሮጀክቱ አማካሪ ኤዲፒአይ ስምንት ቦታዎች መርጦ እንደነበር ያስታወሱት አቶ ወንድም፣ ከዚያ ውስጥ ተመርጠው ሦስቱ ቦታዎች ለውሳኔ ለመንግሥት መቅረባቸውንና በቅርቡ ውሳኔ ይሰጥበታል ተብሎ እንደሚጠበቅ አስረድተዋል፡፡ አዲስ የሚገነባው ዓለም አቀፍ ኤርፖርት እስከ 120 ሚሊዮን መንገደኞች የማስተናገድ አቅም እንደሚኖረውና ኢትዮጵያን የክልሉ የአቪዬሽን ማዕከል እንደሚያደርጋት አቶ ወንድም ተናግረዋል፡፡ይህ በዚህ እንዳለ አንዳንድ የሚዲያ ተቋማት የአዲሱ ኤርፖርት ግንባታ በገንዘብ እጥረት ምክንያት እንደሚዘገይ በመጥቀስ ያቀረቡትን ዘገባ የኢትዮጵያ ኤርፖርቶች ድርጅት አስተባብሏል፡፡ ‹‹ፕሮጀክቱ ገና በጥናት ላይ የሚገኝና ሰፊ የዝግጅት ሥራ የሚያስፈልገው ነው፡፡ ግንባታውን ለመጀመር ብዙ ጊዜ ይፈጃል፡፡ ገና ምኑንም ሳይጀመር የገንዘብ እጥረት ይገጥመዋል ብሎ መተንበይ ተገቢ አይደለም፣›› ያሉት አቶ ወንድም፣ ለፕሮጀክቱ የሚሆን ብድር ለማቅረብ የተለያዩ ዓለም አቀፍ አበዳሪ ተቋማት ጥያቄ እያቀረቡ እንደሆነ ጠቁመዋል፡፡የኢትዮጵያ ኤርፖርቶች ድርጅት 19 ኤርፖርቶችን የሚያስተዳድር ሲሆን፣ አራቱ ዓለም አቀፍ ናቸው፡፡